ลุ้นทองคำไม่หลุด1,600
ฟิลลิปเชียร์ได้จังหวะซื้อสะสมวรรณยิ้มกองเทรดทองยอดพุ่ง
29 ส.ค. 2555

ฟิลลิปเชียร์ได้จังหวะซื้อสะสมวรรณยิ้มกองเทรดทองยอดพุ่ง
บล.ฟิลลิป ลุ้นราคาทองไม่หลุด 1,600 เหรียญสหรัฐ แนะซื้อ บลจ.วรรณ ปลื้มนักลงทุนชอบกองเก็งกำไรทอง เล็งออกกองเทรดน้ำมัน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า หากราคาทองคำสามารถยืนเหนือ 1,600 เหรียญสหรัฐ/ออนซ์ได้ในสัปดาห์นี้ แนะนำให้นักลงทุนกลับเข้าลงทุนทองคำได้อีกครั้ง
“ที่ผ่านมาราคาทองคำแกว่งตัวอยู่ในกรอบแคบๆ ซึ่งเราแนะนำให้นักลงทุนรอจังหวะไปก่อน จนกระทั่งเมื่อสัปดาห์ที่ผ่านมาราคาทองคำเริ่มมีสัญญาณที่จะกลับเป็นขาขึ้นอีกครั้ง แต่เราอยากจะรอดูให้ชัดเจนก่อน เพราะเชื่อว่าในช่วงนี้ราคาอาจจะย่อลงมาได้ แต่ถ้าภายในสัปดาห์นี้ราคาไม่หลุด 1,600 เหรียญสหรัฐ/ออนซ์ ก็แนะนำให้สะสมเพิ่มได้” นายสานุพงศ์ กล่าว
นอกจากนี้ นายสานุพงศ์ยังแนะนำให้นักลงทุนทยอยขายทำกำไรกองทุน JUMBO 25 ของบริษัทหลักทรัพย์จัดการกองทุน (บลจ.) ทหารไทย หากดัชนีตลาดหลักทรัพย์ขึ้นไปถึงแนวต้านที่ 1,247 จุด เนื่องจากราคาหุ้นที่ปรับเพิ่มขึ้นในช่วงนี้เป็นการตอบรับต่อปัจจัยเดิมๆ ขณะที่ยังไม่เห็นปัจจัยใหม่ที่เข้ามากำหนดทิศทางราคาได้ชัดเจน
อย่างไรก็ตาม นายสานุพงศ์ กล่าวว่า ราคาน้ำมันยังคงอยู่ในช่วงขาขึ้น เนื่องจากความคาดหวังว่าจะมีมาตรการกระตุ้นเศรษฐกิจรอบใหม่จากธนาคารกลางสหรัฐ และความไม่สงบในตะวันออกกลางเป็นแรงกระตุ้น
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า กองทุนเปิดวรรณ เวลธ์ แอ็คทีฟ ฟันด์ (ONE-WEALTH) ที่ลงทุนสัญญาซื้อขายทองคำล่วงหน้า ตลาดซื้อขายทองคำล่วงหน้าในนิวยอร์ก (COMEX) โดยใช้กลยุทธ์จับจังหวะซื้อขายและตั้งเป้าหมายสร้างผลตอบแทน 5% ภายใน 4 เดือน ให้ผลตอบแทนที่น่าพอใจ ตั้งแต่วันที่ 30 ก.ค.-9 ส.ค. มูลค่าสินทรัพย์สุทธิ (NAV) เพิ่มขึ้น 0.52% ขณะที่ราคาทองคำลดลง 0.62%
“สถานการณ์การเคลื่อนไหวของราคาทองคำในปัจจุบันสนับสนุนให้นักลงทุนเชื่อมั่นในการใช้กลยุทธ์ลงทุนในทองคำแบบจับจังหวะซื้อขายมากกว่ากลยุทธ์ซื้อและถือ ทำให้กองทุน ONEWEALTH 1 และ 2 มีมูลค่ารวม 300 ล้านบาท” นายวิน กล่าว
พร้อมกันนี้ นายวินยังกล่าวอีกว่า ในอนาคตมีแผนจะออกกองทุนลักษณะเดียวกันที่เน้นการซื้อขายสัญญาล่วงหน้าที่อ้างอิงกับน้ำมัน